
R E P U B L I K A   H R V A T S K A

R J E Š E N J E

	Općinski sud u Puli – Pola, u optužnom vijeću, sastavljenom od sudaca toga suda Tanje Skandel Monas, kao predsjednice vijeća, te sudaca Mirjane Sinčić Kocijančić i Andrijane Modrušan, kao članova vijeća, uz sudjelovanje Elme Halilović, kao zapisničara, u kaznenom predmetu protiv I. okrivljenika Elgadafa Bilalija i dr. zbog kaznenog djela iz čl. 306. st. 2. i dr. Kaznenog zakona (Narodne novine br. 125/11, 144/12, 56/15 i 61/15 – dalje u tekstu KZ/11), temeljem optužnice Općinskog državnog odvjetništva u Puli-Pola posl.br. K-DO-3452/16 od dana 20. veljače 2018. godine, na sjednici optužnog vijeća dana 31. kolovoza 2018. godine

r i j e š i o    j e
	
	I. Potvrđuje se optužnica Općinskog državnog odvjetništva u Puli-Pola na broj K-DO-3452/16 od 20. veljače 2018. godine, protiv I. okrivljenika Elgadafa Bilalija zbog jednog kaznenog djelo protiv pravosuđa – poticanje na sprečavanje dokazivanja iz čl. 306. st. 2. u svezi sa čl. 37. st. 1. KZ/11 i jednog kaznenog djela protiv pravosuđa – davanje lažnog iskaza iz čl. 305. st. 2. KZ/11 i II. okrivljenika Harbina Bilalija zbog jednog kaznenog djela protiv pravosuđa – sprečavanje dokazivanja iz čl. 306. st. 2. KZ/11.

	II. Temeljem čl. 351. st. 5. u svezi s čl. 86. Zakona o kaznenom postupku izdvajaju se iz spisa službene zabilješke na listovima 13, 14, 15, 19 i 48 spisa.

Po pravomoćnosti ovog rješenja izdvojene službene zabilješke izdvojit će se u poseban omot i dostaviti Istražnom centru Županijskog suda u Puli-Pola na čuvanje.

Obrazloženje

Općinsko državno odvjetništvo u Puli-Pola, kao ovlašteni tužitelj podnijelo je dana 20. veljače 2018. godine optužnicu broj K-DO-3452/16 protiv I. okrivljenika Elgadafa Bilalija (dalje u tekstu I. okrivljeni), da je počinio jedno kazneno djelo protiv pravosuđa – poticanje na sprečavanje dokazivanja iz čl. 306. st. 2. u svezi sa čl. 37. st. 1. KZ/11 i jedno kazneno djelo protiv pravosuđa – davanje lažnog iskaza iz čl. 305. st. 2. KZ/11 i protiv II. okrivljenika Harbina Bilalija (dalje u tekstu II. okrivljeni) da je počinio jedno kazneno djelo protiv pravosuđa – sprečavanje dokazivanja iz čl. 306. st. 2. KZ/11, te je predložilo izdavanje kaznenog naloga. 

Presudom posl.br. K-108/18 od 3. travnja 2018. godine izdan je kazneni nalog kojim su I. okrivljeni Elgadaf Bilali i II. okrivljeni Harbin Bilali oglašeni krivim. 

U zakonskom roku I. okrivljeni Elgadaf Bilali osobno i II. okrivljeni Harbin Bilali putem branitelja protiv izdanog kaznenog naloga podnijeli su prigovor. 

Sud je održao sjednicu optužnog vijeća dana 31. kolovoza 2018. godine u nenazočnosti stranaka.

U slučaju kada se protiv presude kojom je izdan kazneni nalog uloži prigovor optužno vijeće temeljem čl. 542. st.5.  Zakona o kaznenom postupku ispituje optužnicu u smislu čl. 344. st.1. t. 1., 3. i 5. Zakona o kaznenom postupku i je li optužnica podignuta na temelju vjerodostojne kaznene prijave. 

Prilikom ispitivanja optužnice optužno vijeće utvrdilo je kako je optužnicu podnio ovlašteni tužitelj, da je optužnica propisno sastavljena, te da je podignuta u roku iz čl. 230. st. 1. i 2. i čl. 365. st. 2. Zakona o kaznenom postupku, kao i da je ista podignuta temeljem vjerodostojne kaznene prijave te je stoga potvrdilo optužnicu i odlučilo kao u toč. 1 izreke ovog rešenja. 

Optužno vijeće je u sjednici optužnog vijeća zakazanoj radi odluke o osnovanosti optužnice utvrdilo da se na listovima 13, 14, 15, 19 i 48 spisa nalaze službene zabilješke odnosno dokazi koji se prema čl. 86 Zakona o kaznenom postupku trebaju izdvojiti iz spisa, te je stoga temeljem čl. 351. st.1 i 5 ZKP-a doneseno rješenje o njihovom izdvajanju iz spisa nakon odluke o osnovanosti optužnice, a obzirom se isto ne može koristiti kao dokaz u kaznenom postupku. 

Na temelju dokaza koje je državno odvjetništvo dostavilo uz optužnicu, ovo vijeće je utvrdilo kako je optužnica osnovana, odnosno da postoji osnovana sumnja da su I. okrivljeni i II. okrivljeni počinili kaznena djela za koja se terete optužnicom, te je stoga potvrdilo optužnicu, a valja navesti kako vijeće nije našlo niti jedan od razloga propisanih u čl. 355. ZKP-a, te niti jedan od nedostataka propisanih u čl. 356. st. 1. ZKP-a.

U Puli-Pola, 31. kolovoza 2018.

          Zapisničar:					              	       Predsjednik vijeća:
       Elma Halilović, v.r.	                     		         		  Tanja Skandel Monas, v.r.
	

UPUTA O PRAVU NA ŽALBU:
U odnosu na točku I/ izreke nije dopuštena žalba.
U odnosu na točku II/ izreke dopuštena je posebna žalba koja se podnosi ovom sudu u roku od 3 (tri) dana od primitka prijepisa ovog rješenja u 3 (tri) primjerka, a o istoj odlučuje Županijski sud u Puli – Pola kao drugostupanjski sud.

Dna:
1. Općinsko državno odvjetništvo u Puli-Pola na K-DO-3452/16
2. I. okrivljeni Elgadaf Bilali
3. II. okrivljeni Hardin Bilali
4. Branitelj II. okrivljenika odvj. Siniša Milevoj iz Pule   
5. Istražnom centru Županijskog suda u Puli-Pola – po pravomoćnosti     
za točnost otpravka- ovlašteni službenik:

